description: Бизнес климатът в Германия доведе DAX до нов връх за 2016 г.

title: Акциите на телекомуникационните и минните компании оглавиха печелившите

maintext:
© Ralph Orlowski
Бизнес климатът в Германия се подобрява изненадващо през октомври. Индексът Ifo достигна 110.05 пункта, като надскочи очакванията на анализаторите, които прогнозираха той да се запази на нивото от септември - 109.5. Това е най-високата му стойност от април на 2014 г. Показателят се формира на база проучване на 7 хил. компании, като е индикатор за оптимизма сред мениджмънта и настроенията за развитието на най-голямата икономика в ЕС и обединението като цяло. Производственият и строителният сектор показват най-голям ръст в състава на индекса. И двата отрасъла са повлияни благоприятно от евтините пари, които ЕЦБ налива в икономиката чрез количествените си улеснения."Ръстът на германската икономика набира инерция", коментира главният изпълнителен директор на Ifo Клеменс Фюст, цитиран от Reuters.Общоевропейските индекси нараснаха незначително въпреки добрите новини. EuroStoxx 600 отчете повишение от 0.01% към края на сесията, FTSEurofist 300 нарасна с 0.02%, а EuroStoxx 50 дори беше на червено, отчитайки спад от 0.04%.Основният борсов индекс във Франкфурт DAX нарасна с 0.21%. Така той достигна нова най-висока стойност за годината, след като и в понеделник затвори на нов връх, след като индексите на мениджърските поръчки се повишиха над очакванията. Въпреки данните за бизнес климата разпродажби не липсваха. Емисията на Thyssenkrupp изгуби 3.50% от стойността си, а акциите на Deutsche Bank записаха втора сесия на червено, губейки почти 3%. Deutsche Telekom беше най-търсената емисия, а цената на книжата й се повиши с 3.37%.На борсата в Париж печелившите бяха оглавени от друг телеком - Orange. Акциите на компанията поскъпнаха с 4.65%, но основният индекс САС 40 не успя да ги последва и остана близо до началната си стойност.На London Stock Exchange "триумвират" от компании в добива на суровини окупира печелившите. Акциите на Anglo American добавиха 4.5% към цената си, след като компанията отчете ръст на производството. Това повиши цената на книжата и на другите минни компании - Glencore (5.3%), Rio Tinto (4.03%) и Antofagasta (3.52%). Към тях се присъедини и British Telecom, чиито акции поскъпнаха с 3.31%. Основният индекс FTSE 100 нарасна с 0.79%.Доларът остана на 9-месечен връх, подпомогнат от паунда. Британската валута изгуби 0.92% до 1.2125. Движението беше подтикнато от очакваното изказване на гуверньора на Bank of England Марк Карни в британския парламент. Eврото изгуби 0.17% до 1.0861 въпреки данните за икономиката на Германия. Йената поскъпна с 0.60% до 104.80, а швейцарският франк - с 0.55% до 0.9988.Очакванията на пазара за повишаване на лихвите в САЩ нарастват, като това държи долара високо.Въпреки това пазарът на злато намери сили, като суровината поскъпна с 0.44% до 1269.35 долара за тройунция, а среброто добави 0.59% до 17.707.Петролът остана под натиск заради разногласията в ОПЕК. В резултат на това WTI поевтиня с 0.28% до 50.41 за барел, a брентът изгуби 0.45% до 51.22 долара.


description: Илия Троянов за 17-годишната работа по надничащия в архивите на тайните служби роман "Власт и съпротива"

title: Пряко от ДС

maintext:
Илюстрация Илия Троянов
Увеличаване Илия Троянов
Автор: Цветелина Белутова Смаляванеа>
Как властта създава опорите си, как смазва духа на населението, как контролира гражданите и какви са възможностите за съпротива – тези въпроси ми се струват изключително важни за човечеството въобще.
Илия Троянов често се пресяга до цигарите си, докато разказва за новата книга, но всъщност писането е точно времето, когато не пуши. Начинът му на работа е съвсем простичък – събужда се и пише по шест или седем часа, докато не се умори. Сравнява го с физическо натоварване, тъй като формата не е постоянна всеки ден. Но постоянно е чувството, че след като спре, трудно може да се отдели от персонажите и историите около тях. Не го интересува, че това звучи може би малко нездравословно. "Е, нали съм още жив?"Книгата се казва "Власт и съпротива". Сюжетът обикаля в десетилетията между 1944 и 2009 г. и излиза на български, след като през миналата година спечели силни отзиви и място в краткия списък за наградата за най-добър немскоезичен роман. С него Троянов ни отвежда там, където "грижата е изсечена във всяко от лицата", където социализмът се гради с "много скърцане на зъби", а съпротивата е на фона на тежките отношения между индивида и държавата, отделния човек и обществото.Главни герои са някогашният агент на ДС и актуална политическа фигура Методи и революционерът и анархист Константин. Той е осъден на 20 години в лагера в Белене и е описан в архивите като притежаващ "саркастичен хумор, който отправя към Отечествения фронт с неприкрита омраза". Двамата са всъщност бивши съученици, а на фона на политическите катаклизми се оказват на различни крайности."Двайсет години лишаване от свобода. Какъв абсурден израз. Не могат да те лишат от нещо, което липсва в цялото общество", казва героят, който сам се определя като човек, който вижда болезнени въпроси там, където "другите намират задоволителните отговори". Чрез неговия образ авторът ни запознава със средата ("Мълчиш ли, си виновен. Говориш ли, трябва да признаваш"), а с този на Методи (името е препратка и към "методите" на режима) изгражда профила на тези, които са виновни за състоянието й.Троянов започва да замисля книгата, след като документира падането на социализма в България и последвалите промени с книгата с красноречиво заглавие "Кучешки живот. Революцията менте – 1989", излязла на немски през 1999 г., а на български чак през 2012 г. Следват общо 17 години работа. Той надгражда знанията с продължителни разговори с бивши политически затворници, съдейства на документален немски телевизионен филм, в който издирва някогашни агенти на ДС и посещава бивши лагери и затвори заедно с лежалите в тях. Проучва архивите на ДС, чете мемоари за периода. Когато най-сетне се чувства готов, той написва "Власт и съпротива" за около две години и половина. Сред целите му е не само да изгради автентична картина, но и да покаже злото по един нормален начин. Установява, че бившите служители на държавния апарат не са измъчвани от угризения, сами за себе си са рационализирали случилото се.Думите на персонажите са предадени в първо лице. "Изискват се много познания, за да влезеш не само в духа на времето, но и в мислите на героите, убежденията им, как те анализират света около себе си, каква е същността им. А когато се влезе в мислите им, оттам нататък се създава един автоматизъм. Събуждах се и преценявах дали съм повече в настроение да пиша от името на Методи или от името на Константин. Разбира се, да предавам мислите на герой, който е измъчвал хората и е част от престъпна система, ми беше по-трудно." Съпругата му, която е също така обикновено първият му читател, лесно е можела да разбере кога е "бил" Методи и кога Константин.Троянов, който пише на немски и чийто живот преминава през Италия, Германия, Кения, Индия, Южна Африка и понастоящем Австрия, не намира интереса си към този период за нещо необичайно. През всичките години мотивацията му не е била под въпрос."Ако едно общество не разгледа критично миналото си, не разбира причините за сегашните кризи и катастрофи. Да се занимаваш с най-съществените проблеми на едно общество би трябвало да е достатъчна мотивация за един автор. Как властта създава опорите си, как смазва духа на населението, как контролира гражданите и какви са възможностите за съпротива – тези въпроси ми се струват изключително важни за човечеството въобще", казва Троянов, за когото това е осемнадесета книга. "Все пак съм роден в България. Мисля, че би било странно да нямам интерес към страната, в която съм се родил, към първия си език, макар и по едно време да го бях позабравил. Никога не съм бил в българско училище, но като юноша в Кения реших да се науча да чета. Не мога да кажа защо поисках, дори баща ми смяташе, че ще си губя времето. Баба ми изпрати буквар и на 16-годишна възраст се научих сам. И така после прочетох българската класика – Ботев, Яворов, Дебелянов." В този период той пише първите си стихотворения, а на 18 години започва да работи откъслечно по "Светът е голям и спасение дебне отвсякъде", която завършва почти десетилетие по-късно.Троянов казва, че новият роман е намерил читателите си въпреки някои условности. Не всички ревюта са били позитивни. Някои са намерили темата за твърде специализирана, а българската политика като все пак не най-интересното нещо за германския читател. А неговите познания са различни. "Когато имах четения в бившата ГДР, хората намираха паралели. Лесно е човек да направи сравнение между ЩАЗИ и ДС. Но имайте предвид, че хората в Западна Германия нямат хабер от тези теми. Освен ако някой няма специален интерес към политиката, той почти не знае какво се е случвало в другата Германия."Но международният интерес е факт. "Власт и съпротива" е вече преведена на десет езика. След българската премиера писателят се отправя към Холандия, а скоро предстои и турско издание, което дори ще се появи по-рано от очакваното и което би могло да породи асоциации с политическата ситуация в страната. Предстои и превод на английски."В цял свят има рамки на това, което може да се каже и което не е препоръчително да се каже на управляващите. Навсякъде има граници, те са просто различни. Литературната сцена на Германия не е по-различна от тази навсякъде по света. И там има т.нар. gatekeepers, тези, които са в ключови позиции, които по-лесно получават награди и са по телевизията и радиото, които участват в дебати и определят обществения дискурс. Те поддържат това положение, което им е удобно." Било ли е пречка за него това? "Докато пиша книгите си, не се съобразявам с никого", казва Троянов лаконично и уверено.Ако има съобразяване, то е със себе си. "Самокритичността е част от качествения процес. Ако човек не е критичен, няма как да направи добра книга. Винаги имам чувството, че някои части могат да се получат и по-добре. Точката обикновено се слага не по мое желание, а от крайния срок.""Власт и съпротива" е преведена от Любомир Илиев и е в книжарниците от "Сиела".

fasttext_language: bg


description: Индустрия и услуги отново растат. Липсата на хора е стената, в която ще се ударят.

title: Най-големият проблем за икономиката

maintext:
Темата накратко:
- Две години и половина след като икономиката започна да създава нови работни места, липсата на хора става все по-осезаема.
- Заплатите растат, като най-високи са в столицата и големите градове, където през последните години дойдоха чужди инвестиции.
- Липсата на достатъчно кадри спира бизнеса да инвестира в ново производство или разширяване на мощностите. А това рефлектира върху потенциала на икономиката да расте.
- Дългосрочната перспектива не е по-добра заради влошаващите се демография и образование.
Пазарът на труда трябва да се отвори
Николай Николов, изпълнителен директор на Horizons България
Фотограф: Капитал
Пазарът на труда влияе пряко на много други ключови сектори на икономиката: недвижими имоти, производство, услуги, инвестиции, банки/финанси, ритейл и др. От една страна – като работници, от друга – като потребители. До голяма степен проблемите на пазара на труда са вече не само квалификационни, а чисто демографски. Броят на заетите наближава този преди кризата, но при много по-малко население. Най-добрите служители имат най-лесен достъп до чужди пазари на труда – най-вече на западно- и централноевропейския.
Липсват основно ниско и средно квалифицирани служители. Мениджъри има относително висок брой, особено на средно и високо ниво.
Заплатите с малки изключения са отчайващо ниски за вече отворения и за България европейски пазар на труда. Предлаганите тук възнаграждения не са много атрактивни и за внос на средно квалифицирани работници от Виетнам, Индия, Бангладеш и др. Със сигурност вносът е едно от решенията, които трябва да се вземат, за да се преодолее тенденцията. Може би възможни и "близки" дестинации биха били Молдова, Украйна, Македония. Със сигурност ще трябва да погледнем и към Филипините, Индонезия, Непал и др.
Според мен останалите решения са регламентиране на по-гъвкави форми на заетост – почасови, непълен работен ден и др.; премахване на ограниченията пред временната заетост за "предприятията, осигуряващи временна работа" (лизинг на персонал); премахване на ограниченията за извънреден труд; привличане на работници, заминали в чужбина за връщане в България.
Търсят се умения, а не диплома
Надя Василева, управляващ директор на Менпауър България, Сърбия и Хърватия
Фотограф: Юлия Лазарова
В момента сме свидетели на една тиха революция на работното място, която е свързана с липсата на приемственост от двете страни. Това, което работодателите рядко забелязват, а то реално се случва, е, че талантите стават по-мобилни и глобални, много по-свързани и информирани, търсят по-голямо разнообразие и автономност на работното място и предпочитат да работят по няколко проекта едновременно. За тях работодателят не е за цял живот, затова често предпочитат да работят на парче, за да имат повече възможности за свободно време. Младите кадри бягат от токсични работни среди, често са разочаровани от предишни некоректни работодатели.
От друга страна, това, което търсещите работа не забелязват, а то се случва, е, че работата престава да бъде просто място и се превръща в поредица от задачи за изпълнение, което води до липсата на баланс между професионалния и личния живот. Също така вече няма сигурност на работното място. Заплатите замръзнаха и станаха функция от производителността – от безусловни те вече са тясно обвързани с резултата на компанията, защото се наложиха нови бизнес модели, свързани с намаляване на фирмените разходи. Не на последно място сме свидетели на една все по-отчетлива дестандартизация на търсените умения, затова не дипломата е важна, а готовността да учиш нови неща, да имаш хъс за работа и високо ниво на самодисциплина.
Пазарът става все по-динамичен и по-малко предсказуем вследствие на развитието на технологиите и намаляването на жизнения цикъл на продуктите, услугите и компаниите. Работодателите трябва сериозно да преосмислят ролята, която играят в кариерното развитие на хората, защото не специалистите трябва да сменят компании, за да придобият нови умения и знания. Напротив, работодателите трябва да са тези, които да им помагат да се развиват, за да се превърнат в реактив за бъдещия успех на компанията.
Компания от сектор Електроника проучва региона за инвестиция в производствена дейност. Страната ни е в шортлистата заедно с Македония и Сърбия. Проектът предвижда да се разкрият около 4 хил. нови работни места. България има стратегическо предимство като член на ЕС, впечатлява и успехът на Пловдив като индустриална зона. Въпреки това инвеститорът избира Сърбия. Причината – липсата на достатъчно хора тук. Голяма западна компания, която е сред най-големите инвеститори в страната, има план за трето разширяване. От почти година той е в застой. "Няма как да защитя пред борда разширяване, за което не знам дали ще намеря хора", казва местният мениджър.Турската "Теклас" има три завода у нас и произвежда каучукови съединения и пластмасови тръби за компании като Меrcedes, BMW и Аudi. Компанията е с най-силен ръст на служителите през миналата година в класацията за стоте най-големи работодатели. Преди време обяви, че е готов проектът й за четвърти завод в България. Инвестицията обаче се задържаше дълго време, а една от причините, които изтъкнаха от компанията, беше, че осигуряването на подходящ персонал става все по-трудно.Това е новата реалност на пазара на труда - няма хора. "Ако преди можехме да подбираме кой да работи за нас, в момента се радваме и на полунеграмотни кандидати с отвратителни трудови навици. Мъчим се да ги обучаваме, защото няма други", казва Васил Велев, изпълнителен директор на "Стара планина холд" и председател на Асоциацията на индустриалния капитал (АИКБ). "Имаме повече поръчки, отколкото можем да произвеждаме, но сме предпазливи в разширяването на дейността си и заради човешкия фактор", допълва той.Две години и половина след като икономиката започна да създава нови работни места, липсата на кадри става все по-осезаема. И то на всички нива – от шофьори, през инженери, до мениджъри високи позиции. Перспективите не изглеждат особено оптимистични, въпреки очакванията през следващата година пазарът на труда леко да забави темповете си. Причините са влошаваща се демография, лоша образователна система и нарастващ брой добре образовани млади хора, които мислят за еднопосочен билет през Терминал 2. Липсата на достатъчно подходящи кадри обаче вече е фактор фирмите да спрат да се разрастват и да инвестират, а това е проблем. Защото рефлектира върху потенциала на икономиката да расте."През първите две тримесечия на годината, икономическата активност на населението остава непроменена спрямо същия период на 2015 г. Това означава, че в избора си на кадри работодателите все по-често се оказват ограничени в рамките на текущо безработните лица, голяма част от които са дългосрочно безработни. Самият факт, че след десет силни тримесечия за пазара на труда част от безработните не успяват да си намерят работа, подсказва, че шансът именно те да запълнят дупката между нуждите на работодателите и уменията на свободната работна ръка, е малък", казва Явор Алексиев от Института за пазарна икономика. Според него потенциалът на икономиката да продължи да генерира заетост постепенно се изчерпва.В момента заетите са 3.033 млн. души, като броят им расте постоянно от началото на 2014 г. Логично пада и безработицата и през август достига до 7.7% по данни на Евростат. Очакванията на Министерството на финансите са тя да продължи да се свива и да достигне до 6.5% през 2019 г. - колкото в предкризисните нива. В същото време дори и скритите ресурси на пазара на труда, т.е. хора, които в момента са извън работната сила, но имат желание да се трудят, постепенно намаляват.В последното издание на Световния икономически форум за глобалната конкурентоспособност българските предприемачи посочват липсата на достатъчно квалифицирана работна ръка и лошите работни навици на служителите като двата най-негативни фактора веднага след корупцията. Някои от компаниите за подбор на персонал са на мнение, че вече има прегряване на пазара на труда."Първо при някои традиционно нарочени за "растящи" сектори: SW development, ITO, BPO (софтуерни разработки, IT аутсорсинг, изнесени услуги – бел. ред.). Това са сектори, където работят относително високо квалифицирани служители, които се обучават и създават относително бавно. Кол центровете и центровете за изнесени услуги отдавна достигнаха своя потенциал и растежът им е, меко казано, под въпрос", казва Николай Николов, изпълнителен директор на Horizons България. Според него прегряване има и в някои други сектори – шофьори на автобуси и камиони, лекари и медицински сестри (с уточнение, че при последните няма ръст на нови работни места, но има определен дефицит на нови и по-млади служители). "Инженерите по автоматизация и електроника също вече са на червено. Специалистите по качество в производството и мениджърите производство не могат да достигнат нужния баланс на пазара на труда (виж мненията). Прегряването започна към края на 2014 г. и сега се увеличава. Можем дори да говорим за балон", убеден е Николов.По-умерен е Георги Георгиев, мениджър за България на Adeccо: "Не бих могъл да кажа, че има прегряване на пазара на труда. В определени моменти в определени сектори изглежда като да има прегряване, но шест-седем месеца след като конкретният работодател намери нужните му хора, пазарът се успокоява."Според Георгиев в момента секторите, в които има засилено търсене, са услуги, IT, логистика, търговия, лека промишленост, т.е. тези, в които има чуждестранни инвестиции. "България не е чак толкова голям пазар и когато две-три предприятия си увеличат мощностите, пазарът на труда се раздвижва", допълва той. Според него, когато няма достатъчно хора, работодателите си отглеждат нужните кадри. Така впоследствие част от тези специалисти излизат на пазара на труда. "Преди 5 години например нямаше позиции в споделените услуги, нямаше ги много от позициите, свързани с производството. Сега вече има обучени хора с по 4-5-годишен опит", допълва наблюденията си Георгиев.Пазарът на труда съвсем не е така бумтящ навсякъде. В София например усещането за криза отмина отдавна, а нивата на безработица са далеч под средните за страната. На другия полюс е Видин, където средната работна заплата продължава да е най-ниската в сравнение с останалите 28 области в страната. Основен фактор, който определят колко динамичен е пазарът на труда в даден район, се оказват привлечените инвестиции. Те следват показателя икономически активно население, а то расте там, където има възможности за по-добра реализация и по-високи доходи. Получава се нещо като омагьосан кръг. Друг вариант е този във Велико Търново, където има огромен спад на безработицата за последната година само заради местните малки и средни фирми."Динамичен пазар на труда означава да има търсене, но да има и предлагане, т. е. да се срещат двете страни. За съжаление в повечето градове има търсене, но вече няма такова предлагане – основно поради демографски и миграционни причини. Квалифицираните и опитни (т.е. атрактивни) служители все по-активно мигрират към по-големите градове, София или чужбина. Поради това пазарът е трескав, но не е динамичен – просто все повече липсва такъв", казва Николай Николов.В общия случай най-привлекателни са големите областни градове. Експертите по подбор на персонал посочват като най-динамични освен София, пазарите на трудв Пловдив, Бургас, Стара Загора, Варна, Русе, Хасково, Шумен."От приемането на България в Европейския съюз до днешна дата средната годишна заплата се е увеличила повече от два пъти. Разбира се, не можем да генерализираме, когато говорим за заплати, но средното им нарастване беше между 3% и 20% на година", казва Надя Василева, управляващ директор на "Менпауър" за България, Сърбия и Хърватия. Но допълва, че в различните сектори и региони нивата на заплащане варират и съответно ръстът им също е бил различен.Нейни колеги дават конкретни примери: "В IT сектора прегряването на пазара е в своя пик. За програмисти с рядка експертиза (предишен опит със специфична база данни, frameworks или комбинация от езици) и сравнително малък професионален опит се предлагат възнаграждения в рамките на 5 - 7 хил. лв. нето", дава пример Анелия Димитрова, управляващ директор на "Катро България".Николай Николов разказва, че при международните шофьори заплатите през последните две-три години са нараснали с повече от 50 - 70%. И въпреки това работодателите изпитват огромни трудности да наемат достатъчно хора. "В много случаи говорим да се наемат въобще някакви хора, дори и да не отговарят на критериите", казва Николов.Сравнение на средната работна заплата по региони (виж картата) също допълва картината: в области като Пловдив, Кърджали, Шумен, в които през последните години имаше инвестиции в производствена дейност, средната работна заплата за последните пет години е пораснала с над 40%. В същото време пропастта в заплащането между столицата и останалите области остава, като на места разликите са почти два пъти в полза на София."Опитни инженери, владеещи един-два чужди езика, също са висококвалифицирани специалисти, които трудно се откриват на пазара. Но работодателите, търсещи този тип експертиза, все още не са достатъчно гъвкави да отговорят на очакванията за възнаграждение на кандидатите - особено в по-отдалечени от столицата райони", допълва Димитрова.Наблюденията й споделя и Николай Николов - регионални работодатели в страната, най-вече в производството, при квалифицирани работници и инженери, променят възнагражденията в диапазона 3-5% годишно въпреки очевидния дисбаланс в търсенето и огромната липса на работници."При всичко това очаквам по-бърз ръст на заплатите тази и следващата година. Единствено, ако продължи ръстът на наетите в по-нископлатените дейности, е възможно средният ръст да не ускори или да забави", прогнозира Явор Алексиев от ИПИ.Младите хора с добър образователен ценз, завършили университет зад граница, са много по-мобилни и обикновено не се връщат в страната. В същото време за пет години работната сила със средно специално образование е намаляла с почти 12% за сметка на тези със средно общо или висше образование. Предвид качеството на доста от българските университети обаче дипломата оттук невинаги гарантира успех. А и преобладаващата част от завършващите са с хуманитарен профил, докато търсенето е по-производствено ориентирано. Така допълнителните работни места, които ще се създават в бъдеще, ще трябва да се запълват с хора с по-ниски от търсените компетенции, а това означава и че производителността на труда ще е по-ниска."Единственото решение в този случай е да се създадат обучителни центрове за кадри с нужните умения, за да могат да се интегрират бързо в новата работна среда и да се включат в производствения процес още на входа или до самата фабрика. Изграждането на жилищни сгради в близост до тези производства също би помогнало да се увеличи мобилността на търсещите работа. Преодоляването на някои остарели стереотипи относно етноса на кадрите също би имало положителен резултат", е мнението на Надя Василева.Колегите й от другите агенции за подбор на персонал посочват още няколко решения. Едно от тях е отваряне на пазара на труда. "Опитваме се да решим проблема с липсата на персонал по най-нестандартни начини, включително да привлечем българи от чужбина", разказва Васил Атанасов, управител на куриерската компания "Рапидо". Но се оказва, че вносът на служители в България в момента е възможен единствено ако става въпрос за висока мениджърска позиция.Атанасов разказва и за неуспешния опит да привлече млади хора на стаж в компанията. "Опитахме се да създадем стажантска програма за средните училища, защото куриерството е занаят, той се учи. Младите хора могат да се ориентират дали им харесва, пък и така ще изкарат пари. Оказа се, че трябва да го направим заедно с МОН. Сблъскахме се с непробиваема стена. След като успяхме, макар и трудно, да осъществим контакт, така и не получихме адекватна информация с кого точно трябва да се свържем, а ни прехвърляха като пинг-понг между отделните дирекции." Опитът на компанията да се свърже директно със столично училище също не успява, тъй като и там липсва интерес. Както стана ясно на дискусията, организирана от МОН и "Капитал" в Пловдив преди седмица, задачата тръгва още от това да се разкаже на младите, че има възможности. И да им се позволи да ги опитат.


description: Разпродажбите идват след като Великобритания обяви времевия прозорец за напускане на ЕС. Министър-председателят на страната Тереса Мей заяви, че...

title: Паундът удари тригодишно дъно спрямо еврото

maintext:
Разпродажбите идват след като Великобритания обяви времевия прозорец за напускане на ЕС. Министър-председателят на страната Тереса Мей заяви, че Лондон ще започне процедурата за отделяне от съюза до края на март 2017 г., като тя се предвижда да продължи две години. Паундът губи 0.73% спрямо еврото до 1.1458 и 0.79% спрямо долара до 1.2877.
Сред другите валути, йената се покачва с 0.09% до 101.43 за долар. Швейцарският франк остава без промяна на 0.9718, а еврото губи 0.04% до 1.1236.
Информацията е актуална към 12:00 ч.


description: Приемът на проекти ще започне на 26 октомври и ще приключи на 7 декември т.г.

title: За инвестиции в земеделски стопанства се заделят 237 млн. евро

maintext:
© Надежда Чипева
Средствата могат да бъдат изразходвани за:
- изграждане или покупка на недвижимо имущество, включително чрез лизинг
- закупуване на нови машини, съоръжения и оборудване, включително компютърен софтуер
- създаване и/или презасаждане на трайни насаждения, десертни лозя, медоносни дървесни видове за производство на мед и бързорастящи храсти и дървесни видове за производство на биоенергия
- предпроектни проучвания, такси, хонорари за архитекти, инженери и консултантски услуги, консултации за екологична и икономическа устойчивост на проекта, проучвания за техническа осъществимост на проекта
- ноу-хау, придобиване на патенти права и лицензи, регистрация на търговски марки
- закупуване на земя
- инвестиции за производство на енергия от ВЕИ за собствено производство
- инвестиции за напоителни системи, включително и за рехабилитация на съществуващи
- инвестициите за покупка на земеделска техника, която се използва за обработка на почвата и прибиране на реколтата - трактори, силажокомбайни, зърнокомбайни и др.
Първият прием
Подмярка 4.1 "Инвестиции в земеделски стопанства"
Първи прием - 14 април – 8 юни 2015 г.
Първоначален общ бюджет - 300 млн. лв. След обработката и оценката на подадените заявления бюджетът е увеличен на 330 млн. лв.
Подадени заявления - 3362 за 1.2 млрд. лв. обща стойност на инвестицията.
Сключени договори - 749 договора за 291 млн. лв. (към 4 август 2016 г.)
Източник: МЗХ
Министерството на земеделието обяви втори прием на проекти за една от най-атрактивните мерки за бизнеса - "Инвестиции в земеделски стопанства" от Програмата за развитие на селските райони. Кандидатите могат да ги подават от 26 октомври до 7 декември 2016 г. Бюджетът за този прием е левовата равностойност на 237 млн. евро, става ясно от заповед на земеделския министър Десислава Танева.Проекти могат да подават земеделски стопани, признати групи производители и признати организации на производители на земеделски продукти. Допустими са и проекти за колективни инвестиции на юридически лица, регистрирани по Търговския закон или Закона за кооперациите, които включват най-малко 6 лица.Максималният размер на субсидията при втория прием се намалява до 50% от одобрените разходи за един кандидат. От по-висок интензитет на финансовата помощ (70%) ще могат да се възползват проекти на млади земеделски стопани, за колективни инвестиции, интегрирани проекти, както и в необлагодетелствани региони.Променя се таванът на помощта – от 1.5 млн. на 1 млн. евро за един кандидат за целия период на прилагане на програмата. Минималният размер на разходите за един проект е 15 хил. евро.Предвидена е и промяна в критериите за оценка на проектите - допълнително точки ще получат стопанства, които съществуват от поне 3 години и са имали поне петима души средносписъчен брой на персонала през тези 3 години.Друг нов момент е, че ще се дават допълнително точки на проекти, които предвиждат над 65% от разходите да са за строително-монтажни работи, свързани с по-добри условия за отглеждане на животни, складиране на продукцията и др.Заложени са и нови изисквания за започване на инвестицията. "Докато в стария програмен период имахме изискване само за крайния срок, в който трябва да бъде изпълнена тази инвестиция, сега сложихме различни етапи, в които ще проверяваме дали тя реално се изпълнява. Даваме възможност на бенефициерите да проучат финансовите си възможности, с които да реализират проекта, преди да получат субсидията, и ако преценят, че не са добри, в рамките на 6 месеца да се откажат доброволно от вече сключен договор", заяви наскоро в интервю за "Капитал" Васил Грудев, заместник-министър на земеделието и храните. По думите му, ако в рамките на периода, следващ тези 6 месеца, бенефициерът не успее да изпълни инвестицията, ще трябва да плати и наказателна такса – 3% от стойността на проекта. "Не можем да си позволим при този свръхинтерес да държим един ресурс две години и да чакаме някой ще се накани ли да изпълни проекта или не", обобщи Грудев.Има промяна и в сроковете, в които фонд "Земеделие" ще извърши задължителна проверка дали е започнало изпълнение на проекта. "До 9 месеца от подписване на договора бенефициерът трябва да покаже наличието на финансов ресурс за започване. На второ място – в рамките на 12 месеца от подписване на договора с проверка на място ние трябва да установим, че реално 25% от стойността на инвестицията вече е вложена в изпълнение – чрез счетоводни документи, които доказват направеното", обясни Васил Грудев.Отпадат бонусите за стопанства, които са в период на преход към биологично земеделие. Причината е, че при първия прием голяма част от кандидатите се втурнали да сключват договор със сертифициращ орган непосредствено преди подаване на заявленията за кандидатстване, тъй като това им дава предимство при класирането. Този подход обаче изкривява първоначалната добра идея да се насърчи биоземеделието и размива разграничението между вече сертифицирано и преход към биопроизводство, отчита МЗХ. Затова ще се насърчават само стопанства, произвеждащи биопродукция, а не в период на преход.


description: До 75 хил. работни места могат да бъдат загубени, сочи доклад на консултантската фирма Oliver Wyman

title: Излизането от единния пазар ще струва на британския финансов сектор 38 млрд. паунда

maintext:
Според премиера Тереза Мей вотът за напускане на ЕС е "шанс да променим страната към добро"
© Reuters
Финансовата индустрия може да загуби 38 млрд. паунда на година, ако Великобритания напусне единния пазар. Това твърди доклад, възложен от TheCityUK – група, лобираща от името на Лондонското сити. Според него до 75 хил. работни места могат да бъдат съкратени, пише ВВС.Секторът е притеснен от възможността за т. нар. твърд Brexit, при който Обединеното кралство ще напусне единния пазар на ЕС, за да си възвърне контрола върху имиграцията. В неделя премиерът Тереза Мей заяви: "Не напускаме ЕС само за да преотстъпим отново контрола върху имиграцията." Нейният коментар допринесе за спада на паунда, който стигна 31-годишно дъно спрямо долара във вторник.Докладът, който е изготвен от консултантската компания Oliver Wyman, разглежда няколко възможни последствия за британската индустрия на финансовите услуги след Brexit. Според един сценарий Обединеното кралство може да запази достъп до европейската икономическа зона при подобни условия, което означава, че ще може да продължи да търгува със страните от блока без нуждата от индивидуални лицензи от всяка страна. Това ще доведе до по-малко негативни последици и ще струва на сектора до 4000 работни места и 2 млрд. паунда приходи на година.Според друг сценарий Великобритания може да излезе от блока "без никакъв регулаторен еквивалент". Това ще струва на индустрията до 20 млрд. паунда и 35 хил. работни места. Но негативните ефекти върху свързаните бизнес дейности могат да доведат до загуба на допълнителни 18 млрд. паунда и 40 хил. работни места."Ние не вземаме предвид само изхода от преговорите. Това, което сме направили, е да създадем независима база данни", казва Хектор Сантс, ръководител на консултантската компания Oliver Wyman. И допълва, че се надява докладът да доведе до диалог между Лондонското сити и британското правителство: "Уверени сме, че това са числа, около които хората могат да се обединят и които могат да дискутират."Но според Кевин Доуд, професор по икономика от Durham University и член на групата "Икономисти за Brexit", докладът е само една "история за сплашване". "В идеята, че ще понесем негативи, като напуснем единния пазар, липсва логика. По-голямата част от нашия бизнес с финансови услуги всъщност е извън ЕС и дялът ни от бизнеса с ЕС и без това спада", твърди той. И допълва: "Днес ние се състезаваме със Сингапур, Ню Йорк и Токио и що се отнася до Лондонското сити, това са местата, които са във фокус." По думите му ЕС не е без значение, но "не е толкова важен".Британското финансово министерство уверява, че работи, за да гарантира на компаниите, че ще продължат да имат достъп до единния пазар. "Правителството води диалог със сектора на финансовите услуги, за да се увери, че напълно разбира въпросите, които са от значение за него, докато се подготвя за преговорите за напускане на ЕС", се казва в изявление на министерството.В сряда Тереза Мей също защити работата на правителството. Тя посочи, че вотът за напускане на ЕС е "шанс да променим страната към добро и да напишем нова страница в нейната история". По думите й само консерваторите могат да изградят една "обединена Великобритания", в който "справедливостта е възстановена" и възможностите са разпределени по-равномерно.Тя заяви, че правителството трябва да помогне на работещите граждани. И очерта визията си за една страна, "в която всеки спазва едни и същи правила и в която всеки един човек без значение от неговия произход има шанса да бъде всичко това, което иска да бъде".


description: Компанията ще се конкурира на пазари с вече наложили се играчи като Apple, Samsung и Amazon

title: Google залага на развитието на хардуера

maintext:
1
2
3 Освен новия си смартфон компанията показа очила за виртуална реалност и гласово контролираната безжична колонка Google Home, както и интелигентния рутер Google WiFi
© Reuters
1
2
3 © Reuters
1
2
3 © Reuters
един модел с 5-инчов екран и един с 5.5-инчов екран.
Докато телефоните на Google са насочени към високия ценови клас, това не е случаят с Google Home, както и с Daydream View – очила и контролер за гледане във виртуална реалност през смартфон. Цената на устройството е много по-ниска от тази на конкурентни продукти на HTC и Oculus. Пускането на Daydream View ще съвпадне с пускането на софтуера Daydream, с който Google ще търси разрастване на популярността на Android и достигане на виртуалната реалност до все повече хора.
Google официално представи своите нови продукти, като компанията ще залага на развитието на хардуера със скъпи и бюджетни устройства с добри параметри. Американската интернет компания ще се насочи към високия клас телефони, като новият й смартфон Pixel, прилича много на последните модели iPhone на Apple. С всички останали продукти изглежда компанията ще се насочи към по-ниските класове продукти. Такива са заявките в секторите на умните колонки, където новият Home ще се конкурира с хита на Amazon Echo, при очилата за виртуална реалност и при рутерите, пише Financial Times.На представянето станаха ясни две неща: Google ще насочи огромна част от усилията си в сектора с хардуер, като в същото време фокусът на компанията по нейни собствени думи ще бъде насочен към постхардуерния свят, където "умът в машините ще е по-важен от самите машини". Намеренията на Google изглеждат сериозни, но фирмата ще срещне сериозни проблеми поради конкурентните пазари, към които се е насочила.Едно от първите неща, които правят впечатление в новия смартфон на Google, е външната прилика с последните модели iPhone, особено със задната му страна. Устройството е във високия ценови клас за разлика от предишните опити на Google да прави такива в средния клас. Новият модел на Google едва ли ще навреди толкова на бизнеса на Apple. Много по-вероятно е това да се отрази на другите производители, които ползват операционната система на Google Android, като Samsung, LG и HTC, които не разполагат със свои собствени операционни системи. По думите на Марио Кейроз, вицепрезидент по продуктовия мениджмънт в Google, пускането на новия Pixel ще бъде насочено изцяло към разработването на Android, а не към конкуренция с другите производители на телефони, използващи системата.От Google обаче решиха да се "закачат" именно с Apple, а не с някой друг. На представянето саркастично беше споменато, че Google Pixel е телефон с жак за слушалки, какъвто новите модели iPhone вече нямат. Друга голяма прилика с продуктите на Apple идва от факта, че Pixel ще се продава в два варианта с различни размери –В САЩ телефоните ще бъдат продавани само чрез Verizon, подобно на начина, по който се разпространяваха първите iPhone модели на Apple преди девет години.Сундар Пичай, главният изпълнителен директор на Google, отдаде особено голямо значение на новия дигитален асистент на компанията, наречен просто Assistant. Той ще бъде част както от Pixel телефоните, така и от новата умна колонка Home, която ще се опита да се конкурира с вече наложилия се продукт на Amazon Echo. Продуктът е част от вече продължителните инвестиции на компанията в изкуствения интелект, като според Пичай Assistant ще предлага познаване на глас и изображения без конкуренция в сектора. Друго, на което Google ще разчита, е възможността на Assistant да се възползва от огромната база данни на компанията, така че да може бързо да отговаря на въпросите на собственика си."Google има нова насока: търсачката е важна, но изкуственият интелект е бъдещето", коментира събитието Браян Блау, анализатор в Gartner. Такава изглежда насоката на Google, макар пред компанията да има един особен проблем: всички сектори, към които се насочва Google, са вече сравнително запълнени. Така компанията ще трябва да се опита да "открадне" клиенти от другите компании, но и ще трябва да води битки на много фронтове. Големи са надеждите на компанията и за колоната Google Home и очилата за виртуална реалност, както и за бизнеса с рутери, които ще разчитат на ниската си цена. За да не се провали отново обаче, Google ще трябва да насочи огромни усилия в тази посока и да покаже, че наистина гледа към бъдещето.


description: Кметът на община Плевен пред "Капитал"

title: Георг Спартански: Отваряме вратата на бизнеса

maintext:
"Проблем пред инвеститорите е, че вече няма достатъчно квалифицирана работна ръка."
© Силвия Златкова
Този текст е част от специалното издание на "Капитал" Регионален бизнес: Плевен. Още за развитието на бизнеса в отделните региони в страната може да откриете тук.
"Ако говорим за разликите в регионите, една от най-значителните е в образователно отношение - как един регион да настига по-развитите в България, ако няма висше учебно заведение, което да предлага достатъчен набор от професионални направления и специалности?"
- За да пожелае бизнесът да влезе в една община, той трябва да е убеден, че тук ще намери партньор. Кметът задължително трябва да прави всичко възможно да отваря вратата на бизнеса, а това става с петте принципа, които съм си поставил - принципите на петте П на Плевен - публичност, прозрачност, професионализъм, практичност и почтеност при управлението на общинските дела. Бизнесът трябва да ти повярва. Той е като водата, водата не катери брегове, а се спуска по линията на най-малкото съпротивление и си намира пътечките.Трябва да убедиш бизнеса, че си с протегната към него ръка, но не за да иска, а за да си партнира, за да не го гониш от Плевен, за да не затваря предприятия и фирми, за да не изнася производствени мощности в други общини или в други държави, което се е случвало за съжаление. Трябва да се използват всички възможни лостове, с които общината да се презентира - от целия набор данни, които да дадеш на бизнеса своевременно. Става дума за инфраструктура, комуникации, свободни общински терени, структура на бизнеса на територията на общината. Всичко това трябва да е публично достъпно, т.е. бизнесът още преди да пожелае да дойде тук, да може по електронен път да получи необходимия минимум информация.- Използваме възможностите, които законодателят ни дава, да помагаме на бизнеса чрез приемането на общинска наредба за инвеститори от клас В, с организацията на работа на общинската администрация, с всички тези неща, които създават условия за бързи и прозрачни процедури по издаване на разрешителни, скици, продажби на терени или даване под наем на такива.Да си посредник между държавни и частни фирми и бизнеса, който е решил да инвестира, да организираш нещата, така че те да се случват по-бързо, да прикрепиш към всеки такъв евентуален инвеститор служител от администрацията, който да го води за ръка в добрия смисъл през административните процедури – това са законовите възможности, които имаме.Разликата между Северна и Южна България е драматично голяма. Плевен се намира в Северозападния регион - най-бедния и най-слабо развития от шестте български региона, а с това е най-бедният и най-слабо развитият от всички в страните - членки на евросъюза. За съжаление нямаме пристанище, летище, магистрала, а това са все неща от съществено значение за бизнеса по отношение на бързината на комуникация, достъпността на терените, експедиция на продукция, ако става дума за евентуална експедиция.- Проблем пред инвеститорите е, че вече няма достатъчно квалифицирана работна ръка. Когато бизнесмен дойде, за да говори за евентуална реализация на бизнес на територията на нашата община, един от първите въпроси е ниво на безработица, количество регистрирани специалисти в съответната професионална област, има ли връзка между професионалното средно образование и бизнеса. Тук отварям една скоба за реформата в образованието, за необходимостта кадрите, които излизат от средните училища, особено професионалните гимназии, да бъдат съобразени с потребностите на местната икономика. Трябва да се следят потребностите на местния пазар на труда и местните фирми, защото се получава така, че подготвяме слабо квалифицирани и ненужни за икономиката, за промишлеността кадри. Бизнесът вероятно също има вина за тази ситуация, но би могъл да направи така, че да си помогне сам, като насочи усилия и инвестиции и за подготовка на собствени кадри от средните училища.Моя стара идея и болка е, че до този момент в целия Северозападен регион няма нито един университет, като изключим Медицинския университет в Плевен и Педагогическия колеж към Великотърновския университет. Ако говорим за разликите в регионите, една от най-значителните е в образователно отношение - как един регион да настига по-развитите в България, да не говорим в Европа, ако той няма висше учебно заведение, което да предлага достатъчно голям набор от професионални направления и специалности, които да задоволяват нуждите му? Така ние губим потенциал и кадри. Тук говоря не само за Плевен, а за Ловеч, Видин, Враца, Монтана, за градове, които са в още по-тежка ситуация по всички направления и показатели. Така че тази липса на логика - над 50 университета в България и нито един в Северозападния регион, е един тежък пропуск. Бъдеще в световен мащаб имат само държавите, които залагат на образование, а ние сме регион без нито едно висше учебно заведение, изключвам Медицинския университет, който е тясно профилиран. Проблемите за Плевен са доста осезаеми и в това отношение.- Индустриалните зони се появяват там, където обективно бизнесът вижда смисъл да инвестира и когато има желание за такива инвестиции, съответно индустриалната зона не е причината, а следствие от намерението на бизнеса.Той гледа къде са ситуирани другите, кои са те и така, според инвестиционните намерения, пак бизнесът решава къде е най-доброто място. Ние сме тези, които трябва да осигурим на бизнеса условия да се реализират намеренията.- Не сме в позицията да се пазарим с инвеститорите, защото безработицата, липсата на квалифицирана работна ръка и лошата демографска статистика и прогнози са факт. Не сме капризни по отношение на бъдещите инвеститори с едно-единствено изключение: да не става въпрос за т.нар. мръсни производства. Мечтая да са хайтек, но в крайна сметка, като няма в тази област, ще правим завод за автомобилни кабели, шивашки предприятия, заводи за обувки, т.е. ще даваме възможност на бизнеса, този, който желае да създаде работни места, които да задържат младите и хората в трудоспособна възраст в Плевен. Въпрос на бъдеще ще е да достигнем до такава наситеност на намеренията за инвестиране, че да можем да поставяме условия пред инвеститорите в коя точно сфера да инвестират. На този етап считам за нереално да поставяме условия, при положение че хората напускат градове, села, страната.- Мисля, че в тази посока това е едно от нещата, с които Плевен определено има какво да покаже, да се похвали и да се гордее. Имаме Медицински университет с няколкодесетилетна история. От тази година стартира и нов Факултет по фармация с изцяло новопостроена сграда. Имаме висококвалифициран екип от здравни кадри. Нашата УМБАЛ "Георги Странски" е една от най-големите в България, обслужва почти половината Северна България – един доста голям регион. В Плевен се подготвят средни и висши медицински кадри, обучават се чуждестранни студенти от около 40 държави, което също е доказателство за това, че университетът предлага обучение на много добро ниво, включително на английски език. В града имаме доста частни болници и клиники, т.е. има конкуренция на здравните услуги. Плевен се посещава от хора, които се лекуват, не само от Северна, но и от Южна България, и от целия регион на Югоизточна Европа. Тъй като услугите в частните болници са висококачествени и са конкурентни откъм ценово отношение, сме свидетели, че тук идват хора чак от другия край на Европа – от Испания например, да се оперират в някои от плевенските клиники. Медицината е един от секторите на плевенската икономика, защото здравните услуги също са бизнес в добрия смисъл на думата, в който Плевен е сред водещите в България.- Абсолютно, убеден съм. Логиката на нещата не само го показва, но и го доказа. Ние можем да залагаме и на лека промишленост, и на селско стопанство, и на хранително–вкусова промишленост, и на машиностроене, и на туризъм, и на здравеопазване, и на образование. В този смисъл няколко трябва да бъдат приоритетите. Задължително туризмът, и то т. нар. исторически туризъм, има пазарна ниша, свързан с т.нар. поклоннически туризъм. Имаме туристически паметници, които да покажем. Здравният туризъм също е една специфична ниша - това са нещата, на които трябва да залагаме.- Нямам впечатление, че в областта на публично-частното партньорство до момента са се случвали кой знае колко на брой неща. Една от първите задачи, с които се захванах като кмет, беше да изпратя писмо до държавата чрез областния управител да ни бъде деактувана недостроената спортна зала пред парк Кайлъка - започнато строителство преди няколко десетилетия, за да можем там да направим обществено-частно партньорство и да изградим "Експо център". Очаквам решението на държавата. Има предварително заявен интерес от частни инвеститори, че ако теренът бъде общински, общината ще участва с терена, а частните инвеститори с изграждането на центъра. Надявам се това да се случи, защото, първо, ще премахнем една язва от лицето на Плевен; второ, ще дадем възможност на частния бизнес да реализира инвеститорски намерения; трето, ще дадем възможност в Плевен да се организират семинари, всякакви специализирани изложения в различни области. Друг пример за публично-частно партньорство, което току-що започваме, е свързан със спортната инфраструктура. Изготвихме идеен проект за реконструкция и модернизация на съществуващия стадион "Плевен", който е строен през 40-те години на миналия век. Предвиждаме модерен стадион, който ще отговаря на всички изисквания на европейската футболна федерация за провеждане на футболни срещи. Проектът също би бил един добър публично-частен проект, който ще донесе само позитиви на града.Интервюто взе Силвия Златкова


description: Промените в Изборния кодекс

title: "Дюрасел" депутати

maintext:
© Юлия Лазарова
Случващото се с Изборния кодекс е идеална илюстрация за начина, по който се правят закони у нас - със сериозна некомпетентност и арогантна безотговорност.Две седмици преди президентските избори парламентът спешно се втурна да поправя изборния закон, след като депутатите вкупом и с изненада откриха противоконституционни текстове в него. Гласувани от самите тях, разбира се.Ясно е как се стигна дотук – конюнктурни и лобистки поправки, партийни заигравки, безпринципно търсене на евтина популярност от "патриоти" по темата за задължителното гласуване и податливо на рекет мнозинство.Разбира се, да се поправи предишната грешка сега е повече от задължително, но трябва и да се разбере защо се е стигнало до нея.Нивото на българския парламентаризъм през последните години спада много стабилно. Няма седмица, през която парламентът да не осъмне с поредното идиотско законодателно предложение. Не минава сесия, в която да не се организират среднощни законотворчески маратони в комисия или в пленарната зала.Този законодателни пируети, както виждаме от случая с Изборния кодекс, могат да заплашат основите на функциониране на държавата - провеждането на избори.Всички дефекти в момента могат да се обяснят със системните усилия на различни политически партии да напълнят парламента с послушни армии от гласуващи според инструкциите на партийната централа. Парламентът днес - много повече, отколкото дори преди няколко години, е работно място предимно за лоялни, но в добрия случай посредствени парламентаристи. Те могат като зайчетата на "Дюрасел" да вдигат ръка, когато ги включат, но не и да формулират самостоятелна политика и да я изразят чрез закони.Вината за това е на лидерските партии и желанието държавата да се управлява не чрез разговори и постигане на съгласие между различни интереси, а с грубото налагане на един от тях. Докато това не се разбере и поправи, грешките като тази с Изборния кодекс само ще стават повече.


description: Планираната инвестиция в многофункционалния проект е над 180 млн. евро

title: В София започна строителството на комплекса Garitage Park

maintext:
Началото беше дадено в сряда от Атанас Гаров и Давид Давидов – управляващи партньори в "Гаритидж инвестмънт мениджмънт", Тихомир Казаков, директор за България на Stephen George International, Стефан Тотев и Владимир Житенски, управители на "Джи Пи груп", и кмета на район "Витоша" Теодор Петков (от ляво на дясно)
© Garitage Park
В първата фаза на строителството ще бъдат изградени две офисни сгради и 130 жилищни единици.
срещу "Бизнес парк София"
Илюстрация Концепцията на проекта в "Младост" включва офиси, жилища, търговски площи, основно училище, парк, спортни и развлекателни съоръжения
Увеличаване Концепцията на проекта в "Младост" включва офиси, жилища, търговски площи, основно училище, парк, спортни и развлекателни съоръжения
Автор: Garitage Park Смаляванеа>
Проектът е първият мултифункционален комплекс в Централна и Източна Европа, започнал сертификация по метода BREEAM Communities за екологична, икономическа и социална устойчивост.
управляващият партньор Давид Давидов. О
фисният елемент в проекта е ориентиран към
определено, но ще
Строителството на един от най-мащабните многофункционални комплекси, които ще се издигнат в столицата в следващите няколко години - Garitage Park, започна в сряда. Проектът ще бъде разположен на терен от 167 дка(за сравнение - площта на бизнес парка е около 90 дка). Изграждането му ще протече в три фази. Инвестицията в първия етап възлиза на 60 млн. евро, а вложените средства в целия проект ще достигнат 180 млн. евро. Инвеститор в комплекса е "Гаритидж инвестмънт мениджмънт" на бившия изпълнителен директор на Colliers в България Атанас Гаров и Давид Давидов, а в проекта участват казахстански инвеститори. Компанията развива в района и жилищния комплекс от еднофамилни къщи Sofia Park Villas. Изпълнител на Garitage Park ще бъде строителната "Джи Пи груп", а проектът е разработен от британските архитекти Stephen George International, които имат клон в България.Мащабният комплекс ще предложи на пазара различни видове площи. Във финалния си вид ще включва 95 хил. кв.м офиси, 60 хил. кв.м жилища, основно училище, спортен център с басейн, детски и спортни площадки, ресторанти, търговски площи и 4500 паркоместа, предимно разположени в подземен гараж. Общата разгъната застроена площ, включително и подземните нива, ще бъде над 380 хил. кв.м, като в първа фаза ще е близо 130 хил. кв.м. Идеята е, както подсказва и името - Garitage Park, да има максимално много зелени площи. Освен традиционното озеленяване в междусградните пространства проектът включва и голям обществен парк, с който зеленината в комплекса заема над 90 хил. кв.м. "За да постигнем това, използвахме възможността да издигнем в североизточния край на проекта по-високи сгради", коментира Атанас Гаров. "Отново с подобна цел предвидихме и огромните подземни части за паркинг, които са и едно от най-сериозните предизвикателства за строителството", посочва Гаров.Първата фаза на проекта ще включва две офисни сгради и цялото ниско жилищно строителство на комплекса - около 130 жилищни единици. "Опитахме се максимално да предвидим какво би се търсило на нашия пазар в следващите две до пет години и какво липсва към момента", коментиракомпании, които биха се възползвали от големи етажни площи. "Затова и заложихме максимални квадратури поне за рамките на нашия пазар (2400 – 2700 кв.м на етаж). Целта ни е да привлечем определен тип наематели, които според нас са и основният стимул за растеж на офисните проекти в днешни дни", поясни Давидов. Жилищният елемент е ориентиран предимно към семейства, които биха желали да живеят в затворени комплекси. Инвеститорите посочиха, че за около 20% от офисите и 15% от жилищата вече има изявени намерения за отдаване под наем или закупуване, като предстои подписването на окончателни договори. Планира се строителството на първата фаза да продължи 27 месеца. Началото на следващия етап също ебъде съобразено със запълняемостта и осъществяването на сградите от фаза 1.Повече за проекта Garitage Park четете в тазседмичния брой на "Капитал".


description: В изявлението на главния изпълнителен директор на компанията Елън Мъск се казва още, че целта на компанията е до края на следващата година кола на...

title: Tesla започва да произвежда всичките си коли с автопилот

maintext: В изявлението на главния изпълнителен директор на компанията Елън Мъск се казва още, че целта на компанията е до края на следващата година кола на компанията да успее да стигне от Ню Йорк до Лос Анджелис само на автопилот, съобщава Wall Street Journal. Решението вероятно ще породи спорове, след като по-рано през годината един от тестовите шофьори на Tesla загуби живота си след катастрофа, ползвайки системата за автопилот на колите.


description: Вицепрезидент "Човешки ресурси" на финансовата компания Invesus Group

title: Лекторите на HR Innovation Forum 2016: Виктория Михаелиду

maintext:
© Капитал
Виктория Михаелиду е специалист по стратегическо планиране и организационно развитие. В професионалния си път до момента е работила във финансовата сфера, както и за стартъп компании. Занимавала се е с редица мащабни проекти за круизни линии, сред които тези на Disney и Carnival.Започва кариерата си в сферата на туризма и хотелиерството, след като завършва Southern Illinois University в САЩ. Втората й университетска специалност е в областта на психологията.Виктория Михаелиду ще бъде един от лекторите в предстоящия HR Innovation Forum 2016 по темата "Гъвкавото работно време – благословия или проклятие?". Ексклузивно интервю с нея можете да прочетете тук Годишната конференция на "Капитал" и "Кариери" HR Innovation Forum ще се проведе на 20 октомври. Повече за програмата и лекторите, сред които са визионери от Google, Universum, Sodexo, CIPD и др., можете да научите на capital.bg/hrforum или във Facebook страницата на събитието . Официален хаштаг #HRif.


description: Бившият министър на икономиката и енергетиката Петър Димитров от правителството на тройната коалиция беше обвинен, че от неустановена дата през 2007...

title: Прокуратурата повдигна трето обвинение за "Белене"

maintext: Бившият министър на икономиката и енергетиката Петър Димитров от правителството на тройната коалиция беше обвинен, че от неустановена дата през 2007 г. до 13 декември същата година умишлено не е упражнил достатъчен контрол върху работата на тогавашните изпълнителни директори на Националната електрическа компания (НЕК) Любомир Велков и Мардик Папазян. На двамата също бяха повдигнати обвинения в понеделник за това, че са сключили неизгодна сделка за старото оборудване за проекта "Белене" и са ощетили компанията със 77 млн. евро. Окончателният договор за продажбата пък е станал един ден преди принципалът – министерство на енергетиката, оглавявано от Димитров, да даде съгласие.Мярката за неотклонение наложена на Димитров е "подписка", като му е наложена и забрана да напуска пределите на страната без разрешението на прокуратурата.Очаквайте подробности!


description: Компанията ще търси начин да поеме сама доставките си

title: Големите инвестиции се отразяват на печалбата на Amazon

maintext:
Президентът на Amazon Джеф Безос ще продължи с усиленото инвестиране
© Brendan Mcdermid
Компанията продължава да залага на своята програма Prime, която струва по 99 долара на година и е насочена към разширяване на лоялната база от клиенти на компанията. Prime е програма, която дава на клиентите възможност за безплатна и по-бърза доставка, която важи за милиони продукти на сайта, както и достъп до видеосъдържание и други услуги. Абонаментите за нея продължават да се увеличават, а с тях и разходите за доставка. Абонираните за Prime могат да очакват доставката си в рамките на час,
което обаче излиза скъпо на компанията.
За третото тримесечие разходите са се увеличили с 43% и достигат 3.9 млрд. долара.
"
Знаем, че е скъпо, но клиентите обожават тази услуга", коментира Олсавски. Отскоро Amazon търси начин да се разшири вертикално, като започне свой собствен бизнес с доставки, и така да добави още капацитет, който да ползва по време на натоварения сезон на празниците. По-голямата амбиция на компанията според източници на Wall Street Journal е тя да може в дългосрочен план да поеме изцяло доставките към себе си и към клиентите си.
През август компанията обяви, че ще наеме още 40 самолета, както и ще закупи брандирани камиони. Цялостната инвестиция в логистичното развитие на Amazon ще си заслужава, смята Олсавски. "Ние искаме да контролираме собствената си съдба", добави още той. Причината за все по-големите инвестиции в тази област се корени в проблемите през 2013 г., когато
през коледния сезон доставчиците на Amazon не успяха да се справят с трафика и поръчките на клиентите пристигнаха с голямо забавяне или бяха отменени. През тази година Amazon ще поеме част от трафика, като освен това ще търси гаранция от страна на партньорите си, че всички доставки ще стигнат навреме до клиентите.
Amazon отбеляза най-ниската си тримесечна печалба в последната година. Причината са множеството инвестиции, които компанията направи, за да се справи с нарастващото желание на потребителите за по-бързи доставки, съобщава Wall Street Journal. Онлайн гигантът обяви, че отварянето на нови складове и добавянето на още продукти, за които важи бързата доставка, която предлага, са се отразили осезаемо на разходите му. Според ръководството усилените инвестиции ще продължат до края на годината, като от юли насам компанията е отворила 23 нови склада в целия свят, за да покрие доставките на поръчките си. През първата половина на годината са били отворени едва три. Акциите на Amazon отбелязаха спад с 6% заради притесненията на инвеститорите относно повишените разходи на компанията.Финансовият директор на Amazon Бари Олсавски коментира пред журналисти, че откриването на тези складове е било основната цел на компанията. По негови думи с тях компанията трябва да успее да се справи с натоварения трафик по време на коледните празници. Според анализаторите Amazon ще продължава да прави сериозни инвестиции, които ще доведат до повишение на приходите и печалбата на компанията в дългосрочен план. "Amazon още е в режим на инвестиции, така че пазарите не трябва да очакват постоянни резултати от тях", коментира анализаторът Колин Себастиан от Robert W. Baird.Приходите на компанията през изминалото тримесечие се повишават според прогнозите и са били 32.7 млрд. долара. Нетната печалба е нараснала до 252 млн. долара при 79 млн. долара година по-рано. Въпреки това печалбата на акция остава с 52 цента на акция под очакванията на анализаторите за 78 цента.Облачният сегмент допринася значително за бизнеса. Оперативната печалба на Amazon Web Services достига 861 млн. долара – два пъти по-голяма в сравнение със същия период на миналата година, а приходите се покачват с 55% до 3.2 млрд. долара. Amazon е пазарен лидер при компютърните услуги и се конкурира с Microsoft, IBM и Google.


description: Трима британски учени си поделят отличието за работата си в областта на странните физични ефекти в редките състояния на материята

title: Изследователи на странни материи печелят Нобеловата награда за физика

maintext:
Дейвид Тулес, Дънкан Халдейн и Майкъл Костерлиц (от ляво надясно) са "отворили вратата към един непознат свят" посочват от Нобеловия комитет
"Работата ни беше отдавна, но едва сега множество страхотни нови открития са базирани върху тези оригинални разработки и ги разширяват", обяснява проф. Дънкан Халдейн.
[Reuters]
Трима британски учени си поделят Нобеловата награда за физика. Дейвид Тулес, Дънкан Халдейн и Майкъл Костерлиц са отличени за откритията си "в областта на топологичните преходи и състояния на материята". От Нобеловия комитет посочват, че тазгодишните лауреати са "отворили вратата към един непознат свят", предава BBC. В тази тайнствена реалност материята може да съществува в странни състояния.Когато материята е много студена или изключително равна, учените започват да наблюдават необичайно поведение на атомите. Тези явления допълват по-познатите фази, през които преминава материята, и по-конкретно когато веществата преминават от твърдо състояние през течност към газ. Откритията на тримата учени са помогнали на учените в разработването на нови материали, посочва BBC."Бях много изненадан и изключително признателен", коментира проф. Халдейн. "Работата ни беше отдавна, но едва сега множество страхотни нови открития са базирани върху тези оригинални разработки и ги разширяват", обяснява той.И тримата изследователи, които понастоящем живеят и работят в САЩ, използват математика, за да обяснят странните физични ефекти в редките състояния на материята като свръхпроводници, свръхфлуиди и тънки слоеве. Костерлиц и Тулес се фокусират върху явления, които се проявяват в тънките форми материя – на повърхността или вътре в изключително тънки слоеве, които могат да се приемат за двуизмерни. Това е в противовес на трите измерения, с които обикновено описваме действителността – дължина, ширина и височина. Халдейн изучава и материята, която формира нишки, които са толкова тънки, че могат да се смятат за едноизмерни."Съвременната напреднала технология – вземете за пример компютрите ни – разчита на способността ни да разбираме и да контролираме свойствата на използваните материали", коментира действащият председател на Нобеловия комитет проф. Нилс Мортенсон. По думите му теоретичната работа на тазгодишните лауреати на наградата за физика е довела до откриването на група напълно неочаквани закономерности в поведението на материята, които могат да се обяснят с методите на топологията – дял от математиката, който изучава явленията на непрекъснатост, в частност тези от тях, които остават непроменени при деформации. Топологията изследва начините, по които фигурите се деформират, без да променят основните си елементи."Това проправя път за проектирането на нови материали с необичайни свойства и надеждата е, че това ще е от значение за множество бъдещи технологии", казва още Мортенсон.Дейвид Тулес е роден през 1934 г. в градчето Беърсден, в близост до Глазгоу. В момента е почетен преподавател във Вашингтонския университет. Дънкан Халдейн е роден в Лондон през 1951 г., а понастоящем преподава физика в "Принстън". Роденият през 1942 г. в Абърдийн Майкъл Костерлиц в момента е асоцииран към университета "Браун" в Роуд Айлънд.


description: Лекият суров петрол премина 50 долара за барел

title: Финансовият сектор не бе достатъчен за ръст на индексите

maintext:
© В© Kai Pfaffenbach / Reuters
Европейските акции се движеха разнопосочно по време на сесията в четвъртък. Широките индекси EuroStoxx 600 и FTSEurofirst 300 изгубиха съответно 0.29% и 0.23%. EuroStoxx 50 се колебаеше близо до нивото си на отваряне, като финансовият сектор оглави печелившите емисии.
FTSE 100 за втора сесия не успя да намери правилния път. Основният индекс на борсата в Лондон е в подножието на нов исторически връх, но вместо да го атакува, се понижи с 0.22%. Големият губещ на деня беше емисията на авиопревозвача еasyJet. Компанията обяви, че годишната печалба ще намалее с близо една трета на годишна база до около 490 млн. паунда. Комбинацията от терористичните атаки в Европа и Brexit са свили приходите на компанията. В допълнение към това обезценяващият се паунд намалява допълнително печалбата на компанията.
CAC 40 също се движеше с минимално понижение от 0.07%. Телекомуникационните компании бяха губещи в Париж. Акциите на Nokia изгубиха близо 3%, а книжата на телекома Orange поевтиняха с 1.52%. Финансовият сектор отбеляза силна сесия. Акциите на Societe Generale поскъпнаха с 2.96%, с толкова се покачи цената на книжата на застрахователя AXA, а тези на BNP Paribas отчетоха повишение от 1.82%. Deutsche Bank се понижи с минималните 0.04%.
Притесненията за еasyJet далеч не са свършили. И днес британската валута отчете понижение. Срещу долара паундът поевтиня с нови 0.84% до 1.2637, продължавайки пътя си надолу, след като достигна 31-годишно дъно в началото на седмицата. Двойката евро/паунд също се обезцени с 0.63% до 0.8848. И общата европейска валута поевтиня, губейки 0.21%, до 1.1181. Йената се озова на най-ниската си стойност от началото на септември, губейки нови 0.39%, до 103.95. Швейцарският франк също отчете понижение, губейки 0.41%.
Златото продължи да поевтинява. Ценният метал изгуби близо процент до 1 256.85 долара за тройунция, най-ниската цена от близо 4 месеца. Инвеститорите продават с наближаването на декември, когато е вероятно Фед да покачи основния лихвен процент в САЩ. Среброто изгуби 1.42% до 17.453.
DAX се движеше с минимално понижение от 0.09%. Акциите на Deutsche Telekom бяха най-губещи, като поевтиняха с 2.30%. Въпреки поскъпващия петрол енергийната компания RWE също отчете понижение на цената с 1.11%. На борсата във Франкфурт не липсваха и печеливши, като емисията на BASF поскъпна с 1.25%.Петролът се отправи към 7-а сесия на повишение в цената от последните 10. Запасите от петрол в САЩ отчетоха понижение за пета поредна седмица. Това подкрепи WTI, който поскъпна с 1.06% до 50.38 долара за барел, а сортът брент покачи цената с 1.20% до 52.49.


description: От февруари 2017 г. банките ще са задължени да предлагат на клиентите си основна платежна сметка на приемливи цени. Тези "приемливи цени" трябва да...

title: БНБ обяви средните такси на банковите услуги

maintext: От февруари 2017 г. банките ще са задължени да предлагат на клиентите си основна платежна сметка на приемливи цени. Тези "приемливи цени" трябва да са (1) под сега обявените средни такси и (2) под най-ниския размер на таксите, които съответната банка прилага по тарифа. Регулацията важи за всяка една от обявените услуги.Средните такси могат да се видят тук.


description: Цените обаче са под натиск, след като данните за производството през септември показаха, че Иран добива количествата от преди санкциите през 2011 г....

title: Петролът брент се задържа на 50 долара за барел

maintext: Цените обаче са под натиск, след като данните за производството през септември показаха, че Иран добива количествата от преди санкциите през 2011 г. Става въпрос за 2.8 млн. барела на ден. Това отново повдига въпроса дали Техеран ще спази уговорката за намаляване на добивите, постигната на срещата на ОПЕК в Алжир миналата седмица. В ранната сесия във вторник брент се търгува за 50.48 долара, а американският лек петрол е на нива 48.3 долара, което е спад с 0.78%.


description: Фондът призовава към данъчни промени и повече държавни разходи

title: МВФ очаква по-слаб икономически растеж в САЩ и развитите страни

maintext:
Несигурността предвид изборите за президент на САЩ през ноември ще донесе проблеми на американската икономика
© DAMIR SAGOLJ
Подобрени са прогнозите само за развиващите се азиатски пазари, особено за Индия.
Прогнози на МВФ за ръст на БВП (в %) 2016 2017 САЩ 1.6 2.2 Еврозона 1.7 1.5 Германия 1.7 1.4 Франция 1.3 1.3 Япония 0.5 0.6 Великобритания 1.8 1.1 Русия -0.8 1.1 Китай 6.6 6.2 Индия 7.6 7.6 Бразилия -3.3 0.5
Политическите рискове в развитите икономики се превръщат в най-голямата заплаха за световната икономика, предупреди МВФ в последния си доклад за глобалната икономика и понижи прогнозите си за икономическия растеж на САЩ и други богати икономики до 1.6%. Въпреки това МВФ очаква добро развитие при развиващите се пазари, които като група общо ще увеличат брутния си вътрешен продукт (БВП) с 4.2%. Така прогнозата за глобалния ръст се запазва на 3.1% тази година.Основните рискове се самоподхранват: инвестициите спадат, ръстът на продуктивността също, пазарите на труда губят динамика. МВФ акцентира специално върху опасностите от нарастващия протекционизъм и политически популизъм - например британския референдум за излизане от ЕС през юни месец и създалата се несигурност около ЕС. Освен това по-бавният икономически ръст на САЩ и навсякъде другаде оказват натиск върху нивата на лихвите и монетарната политика на централните банки. По-добрите очаквания за развиващите се пазари се основават именно на задържането на по-ниските лихви в развитите страни, както и по-голямото доверие в краткосрочните прогнози за Китай и известното възстановяване на цените на някои суровини. Добрите прогнози са преди всичко за азиатските страни и най-вече Индия, докато прогнозата за субсахарна Африка е мрачна.Ниският икономически ръст и бавното възстановяване след кризата от 2008 г. подхраниха "политически напрежения, които сега превърнаха развитите икономики в основни точки на политическа несигурност", заяви главният икономист на МВФ Морис Обстфелд. "В много страни ползите от растежа са достигнали твърде малко хора – с политически последствия, които вероятно ще ударят допълнително световния растеж", добави той.Растежът на икономиката на САЩ ще се забави до 1.6% тази година спрямо предишните очаквания на МВФ от юли за 2.2%. Това е най-големият спад на прогнозата на фонда за която и да е развита страна. Причината е политическата несигурност около изборите на 8 ноември и заканите на Тръмп, ако бъде избран за президент, да прекрати политиката на търговска либерализация и да въведе протекционистични мерки. "И както знаем, несигурността не е добра за инвеститорите и заетостта", заяви Обстфелд.Според МВФ решението на Федералния резерв да отложи вдигането на лихвите е засега "подходящо". Препоръката на МВФ е централната банка да заеме постоянен и постепенен подход към монетарно затягане.Незадоволителни са наблюденията и за еврозоната, тъй като инфлацията вероятно ще остане 1.1% - под целта от 2%, което според МВФ означава, че ЕЦБ трябва да поддържа сегашната си "подходяща" политика, а дори "допълнително разхлабване чрез разширени покупки на активи може да се наложат, ако инфлацията не успее да се увеличи". Несигурността покрай излизането на Великобритания от ЕС също оказва натиск върху европейските икономики. По отношение на Великобритания Brexit ще има своето влияние, но предимно през 2017 г. За 2016 г. МВФ очаква британският БВП да се увеличи с 1.8%, но да се забави до 1.1% през 2017 г., когато ще остане след американския, германския и френския растеж.По-мрачни са прогнозите и за Япония – едва 0.6% ръст през 2016 г. и 0.7% през 2017 г.Преди година забавянето на китайската икономика се приемаше за един от най-големите рискове. Сега обаче МВФ смята, че Пекин успешно ръководи прехода си към модел на по-нисък растеж. Годишният БВП на Китай вече достигна най-ниското си ниво от 1990 г. насам, като очакванията са през 2016 г. да се увеличи с 6.6%, а през 2017 г. - с 6.2%. Предупреждението на фонда е свързан с вътрешните дисбаланси в страната, към които правителството трябва да подходи внимателно, за да се стигне до по-устойчив модел на растеж, ориентиран към потреблението и услугите.Въпреки монетарните стимули на централните банки по света МВФ смята, че "дефлационният натиск все още продължава". Банките обаче достигат лимита си за нови намалявания на лихвите и ако очакванията потвърдят това, ефективността на монетарната им политика ще бъде намалена. Най-големият риск от подобен сценарий е за Япония.Рецептата на МВФ за справяне с ниския ръст, ниската инфлация и продуктивност е сътрудничество между политиците, като правителствата трябва да подкрепят централните банки в усилията за стимулиране на търсенето. Според фонда това може да се случи чрез данъчни системи, които благоприятстват икономиката, стимули за връщане на безработните обратно на работа и промени в законите за корпоративните данъци. Според МВФ дори и страните, които твърдят, че не могат да вдигнат разходите заради високи нива на дълг и дефицит, нямат извинение и всяка страна може да си позволи да харчи разумно.


description: Sofix достигна рекордно равнище от април на 2015 г. при висока ликвидност

title: Борсата завърши най-силната си седмица от началото на годината

maintext:
12 от 15-те емисии в Sofix приключват седмицата с покачване в цената
© ЮЛИЯ ЛАЗАРОВА
1.06 млн. лв. достигнаха активите на ETF-а върху основния борсов индекс.
Изненадата на Sofix
12 от 15-те емисии в Sofix приключват седмицата с покачване в цената. Най-чувствително поскъпват акциите на "Индустриален капитал холдинг" (14.84%) и "Индустриален холдинг България" (14.14%). Емисията на "Химимпорт" също излезе на зелена територия през седмицата, поскъпвайки със 7.30% до 1.35 лв. Акциите на холдинга се завърнаха заедно с поскъпването на Sofix, след като по-рано отчитаха загуби. Позицията беше и традиционно най-ликвидна с 346 сделки, а акциите на "Софарма" отчетоха 329.
През седмицата стартира публичната търговия с първия борсово търгуван фонд Expat Bulgaria SOFIX UCITS ETF.
Влизането на фонда на пазара раздвижи дори и най-неликвидните емисии. Показателно за това е съотношението на броя сделки по отделни позиции през последната седмица на септември спрямо тези от началото на годината. Близо 30% от транзакциите с "Монбат" за 2016 г. са станали след влизането на ETF-а на пазара. Акциите на производителя на акумулаторни батерии поскъпват с 3.48% за периода. При "Стара планина холдинг" (5.09%) близо четвърт от сделките за годината са сключени през миналата седмица, а при "Софарма" (6.29%), която има най-голяма тежест в ETF-а, и "Индустриален холдинг България" (14.14%) съотношението е по 18%.
БФБ записа най-силната си седмица от началото годината. Основният индекс на борсата завърши на 504.59 пункта, покачвайки се с 4% в рамките на периода, като освен да повиши доходността си, успя да достигне най-високата стойност в последната година и половина. Това се случи при необичайно активна търговия, от която си пролича и включване на индивидуалните инвеститори.През изминалата седмица Sofix беше в светлината на прожекторите. Емисиите в индекса рядко образуваха голяма част от оборота на БФБ, но търговията с тях рязко се активизира. Оборотът в рамките на Sofix достигна 4.48 млн. лв., или малко повече от половината от общия на борсата. Освен това с акциите в него бяха сключени 1590 сделки. Спрямо периода 12-16 септември сделките са 4 пъти повече, а оборотът - около три пъти.В него предварително влязоха 437 хил. лв., като до края на седмицата инвеститорите проявиха сериозен интерес към акциите му. Оборотът с книжата на ETF-а достигна 674 хил. лв., като позицията е оформила около 8% от БФБ за миналата седмица. В резултат на това активите на фонда достигнаха 1.06 млн. лв. Към петък нетната им стойност (сумата на активите минус задълженията по текущи сделки) беше 683.69 хил. лв., или 1.0376 лв. на акция, по данни на "Експат капитал".Според анализаторите фондът е добра иновация на БФБ, но не е единственият движещ фактор на пазара. Смяната в ръководството на КФН, икономическият ръст на България и многото кеш у инвеститорите бяха сочени за възможни двигатели на пазарния ръст. Най-важно остава листването на нови и качествени компании на борсата, което да задържи инвеститорския интерес. Консенсусът е, че Sofix ще продължи да нараства до края на годината при неясна устойчивост.


description: Компанията наскоро набра 1 млн. долара, с които ще проучва пет площи в България и Сърбия

title: Канадската Mundoro започна сондажи за мед и злато в Източните Родопи

maintext:
Сондажите са най-важната и скъпа част от проучването, които ще покажат дали на мястото има находище и колко руда може да се добие оттам
© НАДЕЖДА ЧИПЕВА
Чрез местното си дружество "България алфа" компанията е титуляр на площите "Бяло" и "Звезда".
5.5
млн. долара в брой има канадската компания към края на септември.
Канадската Mundoro Capital е започнала да прави сондажи за медно-златни руди в Източните Родопи. С това на практика се дава началото на същинските проучвания в площта "Бяло", за която компанията получи права в началото на 2013 г. чрез местното си дружество "България алфа". До няколко месеца Mundoro очаква да започне сондажи и във втората си площ в региона - "Звезда", съобщиха от компанията, която е листната на борсата в Торонто. Наскоро публичното дружество обяви, че е набрало 1 млн. долара, с които ще финансира проучвателните си дейности в общо пет площи в България и Сърбия.Сондажите вече са започнали в участъка "Чука" на площта "Бяло", която попада на територията на четири общини (Димитровград, Минерални бани, Хасково и Първомай). С площ от общо 191 кв. км, това е един от най-големите терени, предоставени за търсене на метални полезни изкопаеми в страната. "България алфа" получи правата за него след конкурс, като се ангажира да инвестира близо 2 млн. лв. От съобщението на канадския собственик става ясно, че резултатите от проведените до момента първоначални проучвания предполагат, че на мястото може да има медно-златна минерализация. Предстоящите сондажи обаче са най-важната и скъпа част от проучването, които ще покажат дали на мястото има находище, което може да се разработи.До няколко месеца Mundoro планира да започне сондажи и в площта "Звезда", след като получи необходимото разрешение до края на тази година. "Звезда" се намира в съседство с "Бяло", а очакванията са там да бъдат открити златни руди. Ако проучванията дадат положителни резултати, компанията ще може да регистрира търговско откритие и да получи концесия за добив.Преди месец Mundoro Capital обяви, че е набрала 1 млн. долара капитал чрез частно предлагане на ценни книжа (комбинация от акции и варанти), с който да финансира проучвателните си дейности в България и Сърбия. Към края на септември компанията разполага с приблизително 5.5 млн. долара в брой и няма дългове, става ясно от съобщението.Освен че е титуляр на двете площи в Родопите, Mundoro има и няколко проекта на етап проучване в Сърбия и Мексико, както и миноритарен дял в златното находище Maoling в Китай, където предстои да започне добив. Като цяло фокусът й е Югоизточна Европа, като проучвания се правят основно за мед и злато.Българската дъщерна компания е създадена през 2011 г. с 50 хил. лв. капитал и предмет на дейност търсене, проучване и добив на руди. Управител на "България алфа" е канадската гражданка Теодора Дечев, която е също главен изпълнителен директор и президент на Mundoro. Според информация на сайта на канадската компания Тео Дечев е професионален инженер и инвестиционен банкер с 20 години опит. Занимавала се е с финансирането на проекти за проучване и добив на полезни изкопаеми в различни страни по света.В близост до проучваните от Mundoro площи се намират няколко находища, където вече се извършва или предстои да започне добив. Сред тях е медно-златният рудник на "Дънди прешъс металс Челопеч", която също е собственост на канадска публична компания (Dundee Precious Metals, DPM). Медни руди в района се добиват от "Асарел – Медет" и "Елаците мед". Друго местно дружество на DPM планира до две години да започне добив на златни руди край Крумовград. Компанията наскоро получи последния необходим документ, преди да започне строителството на съоръженията. Първите количества злато там се очаква да бъдат добити през последното тримесечие на 2018 г.От информация на сайта на Mundoro става ясно, че тя също има миноритарен дял в работеща мина за златни руди в съседство с двете площи в Родопите, без да се уточнява кой е операторът на находището. От "България алфа" не бяха открити за информация, но в района се намира находището "Чала", чийто концесионер е "Горубсо – Кърджали".


description: 40 години са прекалено дълъг срок, за да се чака освобождаване, казва Съдът в Страсбург

title: Унгария отново e осъдена за правото на помилване на осъдените доживот

maintext: Унгария не е успяла в своя опит да ремонтира законодателството си за преразглеждане на доживотните присъди в съответствие с Европейската конвенция по правата на човека. Това приема Европейският съд по правата на човека в Страсбург в решение от днес по жалба срещу Унгария, депозирана от двама души, изтърпяващи доживотен затвор без право на помилване.През 2015 г. В Унгария влезе в сила нов закон за преразглеждане на доживотните присъди. Приемането на този закон бе предизвикано именно от задължението на Унгария да изпълни решение на Страсбург от 2014 г., в което ЕСПЧ обявява, че унгарската система за преразглеждане на доживотните присъди трябва да бъде реформирана. Новият закон действително въвежда автоматично преразглеждане на доживотните присъди - чрез задължителна процедура за помилване – но едва след изтърпяване на 40 години. Жалбоподателите твърдят, че това на практика ги лишава от каквато и надежда за освобождаване.Според ЕСПЧ, системата, при която един затворник трябва да чака 40 години, за да се задейства за първи път процедура за помилване, е прекалено дълга, при липса на достатъчно гаранции в останалата част на новата уредба. Съдът изказва съмнение, че в конкретния случай доживотните присъди на жалбоподателите биха могли да бъдат преразгледани някога, което той оценява като нарушение на чл. 3 от Конвенцията (забрана за унизително или нехуманно третиране).Предходното решение на ЕСПЧ, станало повод за промяна в унгарския закон за помилването, е от май 2014 по делото László Magyar v. Hungary. Тогава ЕСПЧ приема, че президентското помилване, което към момента е единствената възможност за освобождаване на осъден на доживотен затвор без замяна, не дава на затворниците никаква яснота какво трябва да направят и при какви условия, за да постигнат това. Законът не дава никакви гаранции за затворниците, че правилно ще бъдат отчетени положителните промени в тяхното поведениеи напредъкът им към рехабилитация. С въвеждането на 40-годишен срок на изчакване за помилване новият закон също не успява да се справи с проблема, още повече че по друго дело – Уинтър срещу Велокобритания, ЕСПЧ е посочил максимален препоръчителен срок от 25 години за преглед на доживотни присъди – на база на сравнителноправно изследване.Освен това, в решението от днес ЕСПЧ сочи редица недостатъци на процедурата в новия унгарски закон – без задължителни критерии за одобряване на помилването, без да има срок, в който президентът трябва да се произнесе, без изискване на мотиви за неговото произнасяне.


title: Дилян Аврамов "режисира" филмов коктейл

maintext:
Публикацията е част от платеното съдържание в Капитал Light.
Дилян Аврамов е победителят в българския финал на най-голямото джин състезание в света - Beefeater MIXLDN. Засичал си го да забърква едни от най-добрите коктейли в града зад бара на Спутник. В началото на февруари обаче той отлита за Лондон, където ще представи България на световния финал. Обеща да ни запомнят с добро, а според журито на местното състезание, Робин Хонхолд, Тим Стоунс и Илия Зотков, рецептата му е отлична и има много добри шансове за победа. Големият победител в Лондон ще си спечели възможността да създаде собствен лимитиран джин в дестилерията на Beefeater. Ако искаш да разбереш повече за Дилян, чети надолу сега, а довечера се отбий в бара.Преди 7-8 години започнах да се занимавам с нещо зад бара, но това беше кафе. Дори още съм познат сред колегите си като бариста. През последните 3 години обаче се занимавам сериозно и с коктейли. Първият ми бар беше Мементо, след което Щастливото прасе, а в Спутник съм от самото му създаване досега.Веднага щом разбрах каква е темата се сетих за мой много любим филм - Closer. Не бях съвсем сигурен къде е заснет, но имах вътрешното усещане, че това е Лондон. Влязох, проверих и се оказах прав. Много харесвам междуличностни игри във взаимоотношенията, когато те са искрени. В тази ситуация хората са съвършено искрени към себе си - какво чувстват, искат. Имах нужда да направя коктейл, който да отразява онзи момент, в който заради себе си, заради някакъв много силен вътрешен импулс, решаваш да бъдеш лош с някого другиго. Колкото и добър човек да си! Идеята за самия коктейл дойде много бързо. Обичам силно алкохолни коктейли - затова залагам на 2 унции джин Beefeater. Другото, на което съм любител, са семплите коктейли - с 2-3 съставки. От една страна са фини и изискани, от друга - изискват много качества, за да можеш да ги направиш както трябва. Използвах още сос гастрик, заемка от кулинарията. Трябваше да се консултира с колеги готвачи за него като беше изключително трудно да открия какво точно представлява класическия гастрик и да го доразвия. Closer but late е сладко-кисел със солена основа.Кръстен е на момента, в който най-после си стигнал до някого, когото искаш до себе си, но той вече не го иска. Всички сме били там.Доказва се като доста добър метод, защото резултатът е страхотен. И в двете посоки. Джинът специално предразполага към билки. Интересно е да включиш и алкохол в храна - бих накиснал смокини в джин, например.Грети е много близък до сърцето ми човек, от нея имам чашите за състезанието и тя много се зарадва, че спечелих. Поставил съм си за цел да направя всичко по силите си да ни представя на ниво и най-вече хората да не изпитват "екзотично" чувство при споменаването на България, а да сме все по-очаквани на това състезание.Обичам да гледам на нас като на занаятчийски еснаф. Съсезанията са от една страна платформа да обменим опит - обсъждаме и се надъхваме взаимно. От друга - дават самоувереност и утвърждават барманството като професия, като занаят, като нещо, което не е временно. Цял живот се борим с предразсъдъци у хората, които виждам как лека-полека рухват. Професията се движи напред заради такива състезания, става по-популярна. Това, което е от огромно значение обаче, особено когато има и международно ниво е, че състезанията изискват актуални качества у колегите. Дават ти усещане, че правиш нещо различно в този свят. Много ми харесва, че започнаха да идват момчета от цялата страна, които се представят все по-добре. Всички тези неща, които се правят, за да се развива барманството помагат професия да бъде и финансово подплатена, защото това е изкуство малко или много. Помагат и на вашите да разберат, че може би правиш нещо сериозно и интересно. Аз съм късметлия, че майка ми и баща ми много ме подкрепят и много се радват за мен.В бара сме в изключително хубав период, имам страхотни колеги, с които ако щеш на енергийно ниво сме се напаснали, което прави атмосферата много креативна. В момента правим ново меню с много силна идея, но май не трябва да издавам. Скоро ще може да го видите...., и изпиете.


description: Nikkei 225 завърши сесията с понижение от 0,12% в понеделник. Активността на борсата бе ниска, като инвеститорите предпочетоха да изчакат събитията,...

title: Японските акции затвориха на червено

maintext: Nikkei 225 завърши сесията с понижение от 0,12% в понеделник. Активността на борсата бе ниска, като инвеститорите предпочетоха да изчакат събитията, които предстоят през седмицата. Във вторник Bank of Japan се събира на редовна среща, за да обсъди монетарната си политика. Въпреки че промяна не е планувана, разочароващите данни за инфлацията от миналалта седмица могат да доведат до изменения. Ръста на цените през септември достигна 0.2% на годишна, по-малко от планираните 0.3%. Корейският Kospi се понижи с 0.56%, а китайският Shanghai Composite изгуби 0.12%.


description: Диркторът на изпълнителната агенция по рибарство е уволнен, Правителството прие промени в ЗУТ, "Ботев" развали концесията си с община Пловдив, за да я вземе наново, "Фрапорт" е обслужил 300 хил. полета във Варна и Бургас за 10 години

title: Вечерни новини: 26 октомври

maintext:
Тадж Рийд, старши дизайнер на Microsoft, използва устройството HoloLens VR при представянето в Ню Йорк на обновяване на операционната система Windows 10 с възможности за снимане и редактиране чрез Paint 3D на триизмерни изображения. Пакетът Creators Update ще излезе в началото на 2017 г. и ще позволи на собствениците на мобилни устройства да правят 3D изображения, като сканират със смартфона си около конкретен обект. Нови са 3D графиките за PowerPoint, виртуални обиколки на световни забележителности и ново изживяване за геймърите. Цената на аксесоарите започва от 299 долара.
106 млн. лв.
ще струва водният цикъл на Асеновград според подписаното споразумение между кмета на града Емил Караиванов и министъра на околната среда и водите Ивелина Василева. От тях 80 млн. лв. ще бъдат осигурени безвъзмездно по оперативна програма "Околна среда". Загубите на вода в Асеновград в момента достигат 53%, твърдят от министерството на екологията.
[[img:2851495]]. Близкият до ГЕРБ Янев беше арестуван във вторник заедно с инспектора от ведомството Златин Георгиев и председателя на несебърското сдружение "Морски звуци" Петър Генов. Тримата бяха задържани и привлечени като обвиняеми за измама с еврофондове в размер на 59 хил. лв. На всеки от тях беше наложена парична гаранция от по 20 хил. лв. и забрана да напуска страната., с които се въвежда нов режим за зелените площи в междублоковите пространства. Занапред в тях ще е разрешено само строителство на детски площадки и подземни гаражи. Според правителството целта на промените е да се предотврати прекомерното натоварване на София със строежи, транспортен трафик и рекламни елементи. Предвижда се Столичният общински съвет да определя максимално допустимите показатели за височина, плътност и интензивност на застрояването в дадени зони на столицата, както и зоните, в които ще е възможно да се строят сгради с височина над 50 метра. "Инвестиционният натиск, който принципно има благотворно влияние върху икономиката на София, налага решаване на въпроси с предела на допустимото натоварване на територията със сгради в различни райони на града, а също така и осигуряване на необходимата за функционирането им инфраструктура със средствата на устройственото планиране", се посочва в съобщението на правителствената пресслужба.. Досегашните първи три категории се обединяват в една, която ще е с еднакви изисквания към оценката на съответствието, строителния надзор, въвеждането в експлоатация и административния контрол. Следващите три категории стават втора, трета и четвърта. Въвежда се изискване местните администрации да поддържат публични регистри на одобрените устройствени планове. Законопроектът предвижда и собствениците на недвижими имоти задължително да се включват към ВиК мрежата.в публикуваните съдебни актове в интернет страницата на съда. Жалбата е подписана и от репортерите в "Дневник" и "Капитал". Според оспорваните правила от документите, които се публикуват онлайн, се заличават имената на участниците в процеса, включително на фирми, сдружения, партии, адреси, населени места. Освен това "поради невъзможност за пълно обезличаване сканираните документи по съдебните дела във ВАС не се визуализират в интернет". Според жалбата текстове от заповедта на Колев са в противоречие с разпоредби на конституцията и Европейската конвенция за правата на човека, гарантиращи правото на всеки да търси, получава и разпространява информация. Необоснованото и широко формулираното ограничаване на съществувалата доскоро публичност на информацията е и форма на цензура, пише още в нея., предвиждат промени в Закона за правната помощ, които правителството одобри в сряда. До момента право на безплатна правна помощ имат лицата с доходи под социалния праг (т.нар. гарантиран минимален доход), който е 65 лв. месечно. Тази година линията на бедност е определена на 300 лв. С промяната се разширява кръгът от хора, които ще могат да се възползват от заплащани от държавата адвокатски услуги при наказателни, граждански и административни дела пред всички съдебни инстанции. Целта е да се гарантира равен достъп до правосъдие, се посочва в съобщение на правителствената информационна служба.. Двете страни са се съгласили настоящата концесия на спортния комплекс да бъде прекратена. Очаква се това да бъде одобрено на сесията на общинския съвет на Пловдив на 10 ноември. Управата на "Ботев" има намерение да вземе стадиона отново, за да може строежът му да бъде завършен, но с ново дружество. Клубът взе съоръжението на концесия през 2013 г. за срок от 35 години. "Ботев", който по това време беше собственост на Цветан Василев, се ангажира да инвестира над 20 млн. лв. за обновяването на спортния комплекс, който да бъде с 18 хил. седящи места с 80% покрити трибуни, с прилежащ паркинг и административни помещения, отговарящи на категория III на УЕФА. През лятото на 2014 г. с фалита на КТБ спря изграждането на стадиона, който в момента е затворен.На летищата във Варна и Бургас са обслужени повече от 300 хил. полета за 10-годишния период на концесията, съобщи Улрих Хеппе, главен изпълнителен директор на компанията концесионер "Фрапорт туин стар еърпорт мениджмънт", цитиран от БТА. Улрих Хеппе определи това като голямо постижение и обясни, че на двете летища в сравнение с началото на концесията през 2006 г. се обслужват с 1 млн. пътници повече годишно. Той съобщи още, че тази година лятото е било рекордно за двете летища за последните десет години. На летището във Варна ръстът на пътниците е с 21%, а в Бургас - с 22 на сто в сравнение с миналата година. Той изрази надежда в края на годината общият ръст на двете летища да е 22%.Печалбата на КРЗ "Одесос" се е понижила с 36% до 3.763 млн. лв. към края на септември, показва отчетът на дружеството. Приходите от дейността нарастват с близо 3% до 23.6 млн. лв. спрямо 22.938 млн. лв. за същия период на предходната година. За периода кораборемонтният завод във Варна, който е част от групата на "Химимпорт", е ремонтирал 49 кораба. Общата стойност на извършените ремонти от голям кораборемонт е 22.433 млн. лв., става ясно от отчета. От началото на годината акциите на дружеството поевтиняват с 5.24%, а през последните 12 месеца цената им нараства с 15.38%. Пазарната капитализация е 52.8 млн. лв.Един от най-големите инвестиционни фондове в Полша Pioneer Pekao TFI SA ще инвестира в румънски финансови активи, съобщи Investor.bg, като цитира Букурещката фондова борса. "Горди и доволни сме, че един от най-големите институционални инвеститори от Полша инвестира в Румъния. Страната става все по-привлекателна за регионални и световни играчи. Всички наши усилия са забелязани от чуждестранната общност, особено сега, когато Румъния е включена във FTSE Russell Watchlist за потенциално добавяне към индекса Emerging Markets", заяви Людвик Соболевски, главен изпълнителен директор на Букурещката фондова борса. През май той обяви, че дивидентната доходност на дружествата, регистрирани на борсата в Букурещ, е една от най-високите.